ТЕМА № 12
ОРГАНИЗАЦИЯ НА КОНТРОЛНАТА ДЕЙНОСТ. РЕД И НАЧИН ЗА ИЗВЪРШВАНЕ НА КОНТРОЛА
І. НАЦИОНАЛНА СИСТЕМА ЗА ИНСПЕКТИРАНЕ НА ТРУДА
Инспектиране на труда
Инспектирането на труда включва контрола по спазване на трудовото и осигурителното законодателство и специализирания контрол по Закона за насърчаване на заетостта и Закона за здравословни и безопасни условия на труд. 

В инспектирането на труда се включват и отделни контролни дейности на:

1. техническия надзор на съоръженията с повишена опасност;

2. противопожарния контрол;

3. строителния контрол;

4. контрола по техническото състояние и безопасността на земеделската и горската техника и придобиването на правоспособност за работа с нея;

5. контрола по ядрената безопасност и радиационната защита;

6. контрола по спазване на изискванията на Закона за гражданското въздухоплаване, Закона за морските пространства, вътрешните водни пътища и пристанищата на Република България, Закона за автомобилните превози, Закона за железопътния транспорт и на Кодекса за търговското корабоплаване; 

7. специализирания контрол по Закона за защита от вредното въздействие на химичните вещества и препарати; 

8. контрола по предотвратяване и ограничаване на промишленото замърсяване;

9. контрола по спазване на изискванията на Закона за енергетиката; 

10. други контролни дейности, определени в нормативен акт, свързани с осъществяване на трудова дейност или с провеждане на обучение.

Инспектирането на труда се осъществява самостоятелно или съвместно от органи на изпълнителната власт или техни административни структури от специализираната администрация, на които е възложено със закон извършването на дейностите.

Инспектирането на труда се извършва от инспектори, държавни служители и/или други упълномощени лица във:

1. Изпълнителната агенция "Главна инспекция по труда";

2. Държавната агенция за метрологичен и технически надзор;

3. Агенцията за ядрено регулиране;

4. Дирекцията за национален строителен контрол към министъра на регионалното развитие и благоустройството;

5. Главна дирекция "Пожарна безопасност и спасяване" на Министерството на вътрешните работи;

6. Контролно-техническата инспекция към министъра на земеделието и храните;
7. Министерството на икономиката, енергетиката и туризма;

8. Министерството на транспорта;

9. Министерството на околната среда и водите;

10. Министерството на отбраната;

11. Министерството на здравеопазването;

12. Националната агенция за приходите;

13. Националния осигурителен институт;

14. други администрации, на които е възложено с нормативен акт да осъществяват тези дейности
Видове контролни дейности
За постигане целите на този закон:

1. министърът на труда и социалната политика ръководи и координира дейностите по осъществяване на:

а) цялостния контрол за спазване на трудовото законодателство;

б) интегрирания контрол по осигуряване на здравословни и безопасни условия на труд;

в) специализирания контрол по Закона за насърчаване на заетостта и Закона за интеграция на хората с увреждания; 

2. министърът на икономиката, енергетиката и туризма осъществява контрол за:

а) техническото състояние и експлоатацията на енергийните обекти;

б) прилагането на реда и техническите условия за топлоснабдяване и прекратяване на топлоподаването и прилагане на дяловото разпределение на топлинна енергия;

в) изпълнението на задължението за набиране и съхраняване на резервите от горива, необходими за сигурно и непрекъснато снабдяване с енергия;

г) готовността на енергийните обекти за работа при бедствия и военно положение;

д) изпълнението на произтичащите от Закона за енергетиката задължения за предоставяне на информация на Министерството на икономиката, енергетиката и туризма;

3. министърът на регионалното развитие и благоустройството упражнява контрол по спазването на разпоредбите на Закона за устройство на територията и на нормативните актове по прилагането му при проектирането и строителството, включително влагането на качествени строителни материали и изделия с оглед осигуряване на сигурността, безопасността, достъпността и другите нормативни изисквания към строежите;

4. министърът на вътрешните работи упражнява контрол по осъществяването на държавния противопожарен контрол съгласно Закона за Министерството на вътрешните работи; 

5. министърът на околната среда и водите осъществява:

а) контрол по изграждането и експлоатацията на нови инсталации и съоръжения и експлоатацията на действащи инсталации и съоръжения с цел предотвратяване и ограничаване на промишленото замърсяване;

б) специализирания контрол по Закона за защита от вредното въздействие на химичните вещества и препарати; 

6. министърът на земеделието и храните осъществява контрол на дейностите, свързани с пускането на пазара, регистрирането, пускането в употреба, спирането от работа и по техническото състояние и безопасността на земеделската и горската техника и по придобиването на правоспособност за работа с нея;

7. министърът на транспорта:

а) контролира условията за безопасност в търговското корабоплаване, гражданското въздухоплаване и железопътния транспорт и във вътрешните водни пътища и пристанища на Република България;

б) контролира технически разследването на авиационни произшествия и инциденти, произшествия в морските пространства и вътрешните водни пътища, произшествия и инциденти в железопътния транспорт;

в) организира контрола по спазване на условията за осъществяване на обществен превоз на пътници и товари и превозите за собствена сметка;

г) осъществява контрол по спазване на условията за осъществяване на превоз на опасни товари;

д) осъществява специализиран контрол по спазване на трудовото законодателство, осигуряването на здравословни и безопасни условия на труд и технически надзор на съоръжения с повишена опасност в транспортната система на страната;

8. министърът на отбраната упражнява цялостен контрол по спазването на трудовото законодателство и осигуряването на здравословни и безопасни условия на труд при изпълнението на специфичните дейности в структурите на Министерството на отбраната по чл. 77, ал. 2 от Закона за отбраната и въоръжените сили на Република България; 

9. министърът на здравеопазването упражнява контрол върху дейността на службите по трудова медицина съгласно Закона за здравословни и безопасни условия на труд; 

10. председателят на Агенцията за ядрено регулиране е в пряко взаимодействие с органите на изпълнителната власт относно осъществявания контрол по спазване на изискванията и нормите за безопасното използване на ядрената енергия и йонизиращите лъчения, управлението на радиоактивните отпадъци и отработеното гориво и на условията на издадените лицензии и разрешения;

11. председателят на Държавната агенция за метрологичен и технически надзор осъществява технически надзор на съоръженията с повишена опасност по реда на глава пета от Закона за техническите изисквания към продуктите; 

12. изпълнителният директор на Националната агенция за приходите осъществява контрол по отношение на:

а) спазването на осигурителното законодателство, съгласно правомощията му;

б) работодателите за изпълнението на задълженията им, свързани с подаване на уведомления до съответната териториална дирекция на Националната агенция за приходите за сключване, изменение или прекратяване на трудови правоотношения;

13. управителят на Националния осигурителен институт осъществява контрол по спазването на осигурителните права на осигурените лица съгласно Кодекса за социално осигуряване.
Взаимодействие между контролните органи
При осъществяване на дейностите министрите, председателите и изпълнителните директори на агенциите си взаимодействат чрез извършване на съвместни проверки и обмен на информация.

Съвместните проверки се извършват въз основа на заповед на министъра на труда и социалната политика или оправомощено от него длъжностно лице.

Съвместните проверки се осъществяват:
1. в съответствие с Националната програма за инспектиране на труда;

2. по искане на Министерския съвет;

3. при възлагане от органите на прокуратурата;

4. по предложение на Националния съвет за инспектиране на труда;

5. по постъпили жалби и сигнали за нарушения на законодателството;

6. в случай на аварии в предприятията и в зависимост от данните за причините и големината на аварията;

7. при трудова злополука, причинила смърт, при злополука, причинила увреждане на повече от трима работещи, както и при всяка злополука, за която има основание да се предполага, че ще доведе до инвалидност. 

Със заповедта се определят компетентните контролни органи, един от които е водещ, както и обектите, обхватът и периодът за извършване на проверката.

За резултатите от съвместната проверка се изготвя доклад, който съдържа констатации, дадените предписания и предприетите мерки за търсене на административнонаказателна отговорност.

В срок до 7 дни от приключване на проверката докладът се представя на министъра на труда и социалната политика с копие до ръководителите на контролните органи, участвали в проверката.

Ръководителите на администрациите представят информация на министъра на труда и социалната политика за дейностите по инспектиране на труда.

За установени нарушения в областта на труда или при съмнение за нарушения в обектите на контрол органите информират компетентния контролен орган в срок до три дни.

Формата, съдържанието, редът и сроковете за представяне на информацията се определят с наредба, приета от Министерския съвет.

ІІ. УПРАВЛЕНИЕ И КООРДИНАЦИЯ НА ИНСПЕКТИРАНЕТО НА ТРУДА

Министерският съвет определя и провежда политиката за инспектиране на труда.

Министърът на труда и социалната политика разработва и координира държавната политика в областта на инспектирането на труда, като:

1. ежегодно разработва Национална програма за инспектиране на труда и я внася за приемане от Министерския съвет;

2. ежегодно изготвя доклад за състоянието, тенденциите и проблемите на дейността за инспектиране на труда и предлага мерки за подобряването й;

3. самостоятелно или съвместно с други министри издава правила за осъществяване на съвместната дейност на органите. 

Постоянен орган за осъществяване на координация, консултации и сътрудничество при инспектирането на труда е Националният съвет за инспектиране на труда.

Националният съвет за инспектиране на труда се състои от:

1. ръководителите на контролните органи или определен заместник-министър;
2. представители на организациите на работодателите, признати за представителни на национално равнище;
3. представители на организациите на работниците и служителите, признати за представителни на национално равнище.
Председател на Националния съвет за инспектиране на труда е министърът на труда и социалната политика или оправомощено от него длъжностно лице.
Организацията на дейността, техническото и административното обслужване на

Националния съвет за инспектиране на труда се осъществяват от Министерството на труда и социалната политика.

Националният съвет за инспектиране на труда:
1. обсъжда проекта на Национална програма за инспектиране на труда;
2. периодично обсъжда състоянието, тенденциите и проблемите на дейността за инспектиране на труда и предлага мерки за подобряването й;
3. обсъжда и дава становища по проекти на нормативни актове, правила, методики и други документи, свързани с инспектирането на труда;
4. взема решения за извършване на съвместни тематични проверки;
5. изготвя и приема правилник за дейността си.

Органите на министерството на вътрешните работи, другите държавни и общински органи и ръководителите на ведомствата и организациите са длъжни да оказват необходимата помощ и съдействие на органите при инспектирането на труда.

Министърът на труда и социалната политика изготвя и внася в Министерския съвет годишен доклад за инспектиране на труда, обобщаващ информацията, в срок до 31 май.
ІІІ. ФОРМА, СЪДЪРЖАНИЕ, РЕД И СРОКОВЕ ЗАПРЕДОСТАВЯНЕ НА ИНФОРМАЦИЯ ОТ ОРГАНИТЕ ЗА ИНСПЕКТИРАНЕ НА ТРУДА

С Наредбата за формата, съдържанието, реда и сроковете за предоставяне на информация от органите за инспектиране на труда, се уреждат формата, съдържанието, редът и сроковете за представяне на информация на министъра на труда и социалната политика от:

1. Изпълнителна агенция "Главна инспекция по труда" (ИА "ГИТ");

2. Държавната агенция за метрологичен и технически надзор (ДАМТН);

3. Агенцията за ядрено регулиране;

4. Дирекцията за национален строителен контрол към министъра на регионалното развитие и благоустройството;

5. Главна дирекция "Пожарна безопасност и защита на населението" на Министерството на вътрешните работи;

6. Контролно-техническата инспекция към министъра на земеделието и храните;

7. Министерството на икономиката, енергетиката и туризма;

8. Министерството на транспорта, информационните технологии и съобщенията;

9. Министерството на околната среда и водите;

10. Министерството на отбраната;

11. Министерството на здравеопазването;

12. Националната агенция за приходите;

13. Националния осигурителен институт;

14. други администрации, на които е възложено с нормативен акт да осъществяват дейности по чл. 4 от Закона за инспектиране на труда.

Ръководителите на тези администрации, представят необходимата информация за дейностите по инспектиране на труда при спазване на принципите за:

1. съгласуване на ведомствените интереси;

2. прилагане на вътрешноведомствените правила за ползване и администриране на информация;

3. прилагане на общи технологични, комуникационни и информационни стандарти;

4. съгласувана защита на данните.

Всички действия, предприети в изпълнение на Наредбата за формата, съдържанието, реда и сроковете за предоставяне на информация от органите за инспектиране на труда, се осъществяват при спазване разпоредбите на законите, регламентиращи условията и реда за събиране, съхраняване, използване и разкриване на сведения, представляващи лични данни, данъчна и осигурителна информация или друга защитена от закона информация.

Информацията се предоставя на електронен носител. Когато е необходимо да се представят заверени копия от писмени документи, информацията се предоставя и на хартиен носител.

Изпълнителна агенция "Главна инспекция по труда" ежегодно в срок до 30 март предоставя информация за предходната календарна година относно:

1. реализираните проверки - планирани и непланирани, в т.ч. по чл. 406, ал. 1 от Кодекса на труда;
2. проверените предприятия;

3. констатираните нарушения - по здравословни и безопасни условия на труд, по трудовоправни отношения и по Закона за насърчаване на заетостта;

4. приложените принудителни административни мерки:

а) за задължителните предписания на работодателите и длъжностните лица за отстраняване на нарушенията на трудовото законодателство съгласно чл. 404, ал. 1, т. 1 КТ;

б) за спиране въвеждането в експлоатация на сгради, машини и съоръжения, производства и обекти съгласно чл. 404, ал. 1, т. 2 КТ;

в) за спиране дейността на предприятия, производства и обекти, машини и съоръжения и работни места съгласно чл. 404, ал. 1, т. 3 КТ;

г) за отстранените от работа работници и служители съгласно чл. 404, ал. 1, т. 5 КТ;

д) за дадените предписания за въвеждане на специален режим за безопасна работа съгласно чл. 404, ал. 1, т. 6 КТ;

е) за спиране дейността на работната площадка или на предприятието съгласно чл. 404, ал. 1, т. 7 КТ;

ж) за издадените постановления за обявяване съществуването на трудовото правоотношение съгласно чл. 405а КТ;

з) за дадените задължителни предписания на длъжностните лица, на местните лица, приели на работа командировани работници и служители от държавите - членки на Европейския съюз, или командировани работници и служители от трети държави, за преустановяване на нарушенията по Закона за насърчаване на заетостта (ЗНЗ) съгласно чл. 78, ал. 1, т. 1 ЗНЗ, включително и налагане на принудителни административни мерки, с които да спират изпълнението на незаконни решения или нареждания на работодатели или длъжностни лица в областта на трудовата заетост по този закон, съгласно чл. 78, ал. 1, т. 2 ЗНЗ; 

и) за съставените актове и влезли в сила наказателни постановления във връзка с търсене на административно-наказателна отговорност, реализирана от ИА "ГИТ", за нарушение на нормативните изисквания за здравословни и безопасни условия на труд съгласно чл. 413 КТ, отговорност за нарушения на другите разпоредби на трудовото законодателство съгласно чл. 414 КТ, отговорност за неизпълнение на предписание и за създаване на пречки на контролен орган съгласно чл. 415 КТ и отговорност за маловажни нарушения съгласно чл. 415в КТ;

к) за издадените от изпълнителния директор решения, с които са одобрени подписаните от дирекции "Инспекция по труда" споразумения в административно-наказателното производство, съгласно чл. 415г КТ, както и решения на оправомощените органи, с които се одобрява разсрочване на задължения, съгласно чл. 415д КТ; 

5. дадените разрешения за приемане на работа на лица, ненавършили 16-годишна възраст, съгласно чл. 302 КТ и разрешения за приемане на работа на лица, ненавършили 18-годишна възраст, съгласно чл. 303 КТ;

6. дадените от дирекции "Инспекция по труда" разрешения за уволнение на работник или служител, ползващ специална закрила по реда на чл. 333, ал. 1 КТ;

7. регистрираните в ИА "ГИТ" и дирекции "Инспекция по труда" колективни трудови договори и анекси към тях.

Държавната агенция за метрологичен и технически надзор предоставя информация за:

1. видовете и броя на регистрираните и на снетите от регистрация съоръжения с повишена опасност, чийто технически надзор се осъществява от председателя на ДАМТН;

2. вида на установените при проверките нарушения на нормативната уредба по технически надзор и безопасна експлоатация на съоръжения с повишена опасност, съставените актове за установяване на административни нарушения и за издадените наказателни постановления;

3. лицата, получили лицензи за осъществяване на технически надзор на съоръжения с повишена опасност, и за лицата, вписани в регистъра на ДАМТН, които извършват поддържане, ремонтиране или преустройване на съоръжения с повишена опасност;

4. обследваните аварии и злополуки със съоръжения с повишена опасност - за конкретен случай. 

Информацията се предоставя:

1. по т. 1 и 2 - ежегодно в срок до 30 март за предходната календарна година;

2. по т. 3 - на всеки три месеца в срок до 20-о число на следващия месец;

3. по т. 4 - за всеки конкретен случай в срок до 3 дни след приключване на обследването на аварията.

Дирекцията за национален строителен контрол към министъра на регионалното развитие и благоустройството предоставя:

1. списък на заверените заповедни книги за строежите с информация за строежи;

2. списък на издадените разрешения за ползване на обекти с производствено предназначение;

3. информация за извършените проверки в общинските администрации по отношение на наличие на план за безопасност и здраве и приложенията към него като част от одобряваните от главния архитект на съответната община инвестиционни проекти за отделните видове строежи;

4. информация за проверки на извършващи се строежи по отношение на спазване на одобрения план за безопасност и здраве и на задълженията на участниците в строителството при изпълнение на строителни и монтажни работи;

5. информация за издадените заповеди за спиране на строежи;

6. информация за обследваните аварии в строителството.

Информацията се предоставя на всяко шестмесечие в срок до 15-о число на месеца, следващ периода.

Главна дирекция "Пожарна безопасност и защита на населението" при Министерството на вътрешните работи ежегодно в срок до 30 март предоставя обобщена информация за предходната календарна година относно:

1. загиналите и пострадалите работници и служители при пожари и производствени аварии;

2. извършения контрол за спазване на нормите за пожарна безопасност в обектите;

3. друга информация, свързана с осигуряването на безопасни условия на труд (при поискване).

Контролно-техническата инспекция към министъра на земеделието и храните ежегодно в срок до 30 март предоставя информация за предходната календарна година относно:

1. регистрираните машини за земни работи, земеделска и горска техника - по области и по предприятия;

2. издадените и подменените свидетелства за правоспособност за работа с машини за земни работи, земеделска и горска техника.

Министерството на икономиката, енергетиката и туризма предоставя: 

1. утвърден списък на рудниците за категоризация по газ и прах;

2. списък на предоставените концесии за ползване на полезни изкопаеми;

3. копия от доклади от разследване на производствени аварии без пострадали лица;

4. информация за извършен контрол по условията на труд и здраве при работа от проведени проверки по техническата експлоатация на енергийни обекти.

Информацията по т.1, 2, 3 и 4 се предоставя ежегодно в срок до 30 март за предходната календарна година, а информацията по т. 2 - в срок до 3 работни дни след изготвяне на доклада.

Министерството на транспорта предоставя информация за:

1. осъществения контрол по спазване на условията за безопасност в търговското корабоплаване, гражданското въздухоплаване и железопътния транспорт и във вътрешните водни пътища и пристанища на Република България;

2. контрола по спазване на условията за осъществяване на превоз на опасни товари;

3. осигуряването на здравословни и безопасни условия на труд и технически надзор на съоръжения с повишена опасност в транспортната система на страната; 

4. контрола по спазване на условията за осъществяване на обществен превоз на пътници и товари и превозите за собствена сметка;

5. техническите разследвания на авиационни произшествия и инциденти, произшествия в морските пространства и вътрешните водни пътища, произшествия и инциденти в железопътния транспорт. 

Информацията, т. 1, 2, 3 и 4 се предоставя ежегодно в срок до 30 март за предходната календарна година, а информацията по т. 5 - в срок до 3 работни дни след одобряване на доклада.

Министерството на околната среда и водите ежегодно в срок до 30 март предоставя информация за предходната календарна година, както следва:

1. списък на издадените разрешителни за изграждане и експлоатация на предприятия и/или съоръжения с висок рисков потенциал по чл. 104, ал. 1 от Закона за опазване на околната среда;

2. списък на веществата, включени в приложения № 14 и 17 към Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) (ОВ, L 107 от 17 април 2008 г.).

Министерството на отбраната ежегодно в срок до 30 март предоставя информация за предходната календарна година относно:

1. резултатите от контролните проверки по осигуряването на здравословни и безопасни условия на труд при изпълнението на специфичните дейности в структурите на Министерството на отбраната;

2. специфичните условия на труд в структурите на Министерството на отбраната, отклоняващи се от нормалните.

Министерството на здравеопазването ежегодно в срок до 30 март предоставя информация за предходната календарна година относно:

1. обобщените резултати от извършвания контрол върху дейността на службите по трудова медицина и издадените задължителни предписания за отстраняване на констатирани нарушения;

2. службите по трудова медицина, на които е заличена регистрацията.

Агенцията за ядрено регулиране ежегодно в срок до 30 март предоставя информация за предходната календарна година относно:

1. доклади за анализа на събития в ядрени съоръжения и обекти с източници на йонизиращи лъчения;

2. установените нарушения на нормите за ядрена безопасност и радиационна защита.

Националният осигурителен институт предоставя оперативна и окончателна статистическа информация за регистрираните трудови злополуки и професионални болести.

Оперативната информация се предоставя за всяко тримесечие в срок до 15-о число на следващия месец за предходното тримесечие и ежегодно в срок до 30 март на следващата година за предходната година.

Окончателната статистическа информация се предоставя ежегодно не по-рано от 18 месеца след края на референтната година.

Националната агенция за приходите ежегодно в срок до 30 март предоставя информация за общия брой на регистрираните, на изменените и на прекратените трудови договори за предходната календарна година.

Чл. 16. (1) Когато при инспектиране на труда контролен орган установи нарушение или има съмнение за нарушения в обектите на контрол, които не са от негова компетентност, той информира компетентния контролен орган в срок до три дни.
ІV. КОНТРОЛ ЗА СПАЗВАНЕ НА ТРУДОВОТО ЗАКОНОДАТЕЛСТВО И АДМИНИСТРАТИВНО НАКАЗАТЕЛНИ ОТГОВОРНОСТИ ЗА НЕГОВОТО НАРУШАВАНЕ
А. Контрол за спазване на трудовото законодателство

Изпълнителна агенция "Главна инспекция по труда"

Цялостният контрол за спазване на трудовото законодателство във всички отрасли и дейности се осъществява от Изпълнителната агенция "Главна инспекция по труда" към министъра на труда и социалната политика.

Изпълнителна агенция "Главна инспекция по труда" осъществява и специализирана контролна дейност по спазването на законодателството, свързано с изпълнението на държавната служба, и на правата и задълженията на страните по служебното правоотношение.

Външноведомствен контрол

Други държавни органи, осъществяват общ или специализиран контрол за спазване на трудовото законодателство по силата на закон или акт на Министерския съвет.

Вътрешноведомствен контрол

Министрите, ръководителите на други ведомства, както и на местните органи на държавно управление упражняват контрол за спазване на трудовото законодателство чрез свои специализирани органи.

Права на контролните органи

Контролните органи в рамките на своята компетентност имат право да: 

1. посещават по всяко време министерствата, другите ведомства, предприятията и местата, където се извършва работа, помещенията, ползвани от работниците и служителите, както и да изискват от лицата, които се намират на територията им, да се представят с документ за самоличност;

2. изискват от работодателя, съответно от органа по назначаването обяснения, сведения и представяне на всички необходими документи, книжа и заверени копия от тях във връзка с упражняването на контрола;

3. се осведомяват пряко от работниците и служителите по всички въпроси във връзка с упражняването на контрола, както и да изискват от тях да декларират писмено факти и обстоятелства, свързани с осъществяването на трудовата дейност, съответно на дейността по изпълнение на държавната служба, включително и данни за заплащането на труда;

4. вземат проби, мостри и други подобни материали за лабораторни изследвания и анализи, да използват технически средства и апаратура и да правят измервания на фактори на работната среда във връзка с упражняването на контрола върху осъществяваната трудова дейност;

5. установяват причините и обстоятелствата, при които са настъпили трудови злополуки.

Работодателите, органите по назначаването, длъжностните лица, работниците и служителите са длъжни да оказват съдействие на контролните органи при изпълнение на техните функции.

Националната агенция за приходите предоставя на контролните органи необходимата данъчна и осигурителна информация за целите на контрола по спазване на трудовото законодателство и на законодателството, свързано с държавната служба.

Контролните органи по чл. 399, 400 и 401 от КТ осъществяват своите права в сътрудничество с работодателите, органите по назначаването, с работещите и с техните организации, както и с държавните служители.

Б. Задължения на контролните органи

Контролните органи са длъжни:

1. да пазят в тайна поверителните и за служебно ползуване сведения, които са им станали известни във връзка с упражняването на контрола, както и да не използуват тези сведения в своя стопанска дейност;

2. да пазят в тайна източника, от който са получили сигнал за нарушение на трудовото законодателство или на законодателството, свързано с държавната служба.

Контрол за спазване на трудовото законодателство и на законодателството, свързано с държавната служба не може да упражнява лице, което има пряк или косвен интерес от дейността на контролираните обекти.

В Задължения на работодателя във връзка с контрола за спазване на трудовото законодателство

В предприятието, в неговите поделения, обекти и работни площадки, както и на други места, на които се полага наемен труд, работодателят е длъжен да държи на разположение на контролните органи екземпляр от правилника за вътрешния трудов ред, списък на работниците и служителите, изпратени от предприятие, което осигурява временна работа и документи, свързани с разпределението на работното време и организацията на работа: заповеди за полагане на извънреден труд, за дежурство, за времето на разположение, за установяване на непълно работно време и поименни графици за работа за периода, за който е установено сумирано изчисляване на работното време.

Работодателят е длъжен писмено да определи длъжностни лица в предприятието, в неговите поделения, обекти и работни площадки, както и на други места, на които се полага наемен труд, които да го представляват пред контролните органи на инспекцията по труда.

Г. Принудителни административни мерки

За предотвратяване и преустановяване на нарушенията на трудовото законодателство, на законодателството, свързано с държавната служба, както и за предотвратяване и отстраняване на вредните последици от тях контролните органи на инспекцията по труда, както и органите по чл. 400 и 401 от КТ по своя инициатива или по предложение на синдикалните организации могат да прилагат следните принудителни административни мерки:

1. да дават задължителни предписания на работодателите, предприятията ползватели, органите по назначаването и длъжностните лица за отстраняване на нарушенията на трудовото законодателство, на законодателството, свързано с държавната служба, включително и на задълженията по социално-битовото обслужване на работниците и служителите и на задълженията за информиране и консултиране с работниците и служителите по този кодекс и по Закона за информиране и консултиране с работниците и служителите в многонационални предприятия, групи предприятия и европейски дружества, както и за отстраняване на недостатъците по осигуряването на здравословни и безопасни условия на труда;

2. да спират въвеждането в експлоатация на сгради, машини и съоръжения, производства и обекти, ако не са спазени правилата за здравословни и безопасни условия на труда и социално-битовото обслужване;

3. да спират дейността на предприятия, производства и обекти, включително строежа и реконструкцията им, както и машини, съоръжения и работни места, когато нарушенията на правилата за здравословни и безопасни условия на труда застрашават живота и здравето на хората;

4. да спират изпълнението на незаконни решения или нареждания на работодатели, органи по назначаването и длъжностни лица;

5. да отстраняват от работа работници и служители, които не са запознати с правилата за здравословни и безопасни условия на труда или не притежават необходимата правоспособност, както и работници и служители, ненавършили 18 години, за които е отнето разрешението за приемане на работа;

6. да дават предписания за въвеждане на специален режим за безопасна работа при сериозна и непосредствена опасност за живота и здравето на работещите при невъзможност да се приложи т. 3;

7. при повторно нарушение на чл. 62, ал. 1 от КТ да спират дейността на работната площадка или на предприятието до отстраняване на нарушението;

8. да дават задължителни предписания на работодателите, органите по назначаването и длъжностните лица за отстраняване на нарушение, свързано с начисляване във ведомостите за заплати на сума, по-малка от сумата, която работодателят, съответно органът по назначаването е изплатил на работника или служителя за извършената от него работа; в случай че предписанието не се изпълни в посочения в него срок или при повторно нарушение, контролните органи на инспекцията по труда могат да спрат дейността на предприятието до отстраняване на нарушението;

9. при наличие на обстоятелствата по чл. 138, ал. 4 от КТ да дават задължителни предписания на работодателите, органите по назначаването и длъжностните лица за изменение на трудовия договор, сключен за работа на непълно работно време, в трудов договор при нормална продължителност на работното време.

Когато задължителното предписание се отнася до отстраняване на нарушения на трудовото законодателство, на законодателството, свързано с държавната служба, то може да бъде дадено по искане на работника или служителя до предявяването на иск пред съда, след което въпросът може да бъде решен само от съда.

Когато в случаите по предходната алинея по един и същ въпрос е дадено задължително предписание и има влязло в сила решение на съда, които си противоречат, изпълнява се решението на съда.

При прилагане на принудителните административни мерки контролните органи на инспекцията по труда не носят отговорност за причинени вреди.

Д. Отговорност за нарушение на нормативните изисквания за здравословни и безопасни условия на труд

1. Който наруши правилата за осигуряване на здравословни и безопасни условия на труда, ако не подлежи на по-тежко наказание, се наказва с глоба в размер от 100 до 500 лв.

2. Работодател, който не изпълни задълженията си за осигуряване на здравословни и безопасни условия на труд, ако не подлежи на по-тежко наказание, се наказва с имуществена санкция или глоба в размер от 1500 до 15 000 лв., а виновното длъжностно лице, ако не подлежи на по-тежко наказание - с глоба в размер от 1000 до 10 000 лв.
За повторно нарушение наказанието е:

· по т. 1 - глоба от 500 до 1000 лв.;

· по т. 2 - имуществена санкция или глоба от 20 000 до 30 000 лв., съответно глоба от 5000 до 20 000 лв.

Е. Отговорност за нарушения на другите разпоредби на трудовото законодателство

1. Работодател, който наруши разпоредбите на трудовото законодателство извън правилата за осигуряване на здравословни и безопасни условия на труд, ако не подлежи на по-тежко наказание, се наказва с имуществена санкция или глоба в размер от 1500 до 15 000 лв., а виновното длъжностно лице, ако не подлежи на по-тежко наказание - с глоба в размер от 1000 до 10 000 лв.

2. За повторно нарушение по т. 1 наказанието е имуществена санкция или глоба в размер от 20 000 до 30 000 лв., съответно глоба в размер от 5000 до 20 000 лв.

3. Работодател, който наруши разпоредбите на чл. 61, ал. 1, чл. 62, ал. 1 или 3 и чл. 63, ал. 1 или 2 от КТ се наказва с имуществена санкция или глоба в размер от 1500 до 15 000 лв., а виновното длъжностно лице - с глоба в размер от 1000 до 10 000 лв., за всяко отделно нарушение.

4. В случаите по т. 3 от платената имуществена санкция или глоба, наложена на работодателя или виновното длъжностно лице, се отчисляват и внасят в съответните осигурителни фондове дължимите от работодателя осигурителни вноски за лицето.

5. Работодател, който наруши разпоредбите на чл. 130а, ал. 1 и 2, чл. 130б, ал. 1 и 2 и чл. 130в, ал. 1 и 2 от КТ се наказва с имуществена санкция или глоба в размер от 1500 до 5000 лв., а виновното длъжностно лице - с глоба в размер от 250 до 1000 лв., за всяко отделно нарушение.

Ж. Отговорност на работника или служителя при предоставяне на работна сила без сключен трудов договор

Който предоставя работната си сила без сключен трудов договор, се наказва с глоба в трикратен размер на личните осигурителни вноски за задължително социално и здравно осигуряване, определени върху минималния осигурителен доход за изпълняваната работа в зависимост от съответната икономическа дейност и професия.

Платената глоба се превежда във фондовете на държавното обществено осигуряване и на Националната здравноосигурителна каса по ред, определен от министъра на труда и социалната политика и министъра на финансите.

З. Отговорност за неизпълнение на предписание и за създаване на пречки на контролен орган

Който не изпълни задължително предписание на контролен орган за спазване на трудовото законодателство, се наказва с имуществена санкция или глоба в размер от 1500 до 10 000 лв.

Работодател, който противозаконно пречи на контролен орган за спазване на трудовото законодателство да изпълни служебните си задължения, се наказва с имуществена санкция или глоба в размер от 20 000 лв., ако не подлежи на по-тежко наказание, а виновното длъжностно лице - с глоба в размер 10 000 лв., ако не подлежи на по-тежко наказание.
Въпроси и отговори:

	1
	Цялостният контрол за спазване на трудовото законодателство  във всички отрасли и дейности се осъществява от:
	Изпълнителната агенция  „Главна инспекция по труда”.

	
	
	Държавната агенция за метрологичен и технически надзор.

	
	
	Дирекцията за национален строителен контрол към министъра на регионалното развитие и благоустройството.

	2
	Работодател, който не изпълни задълженията си за осигуряване на здравословни и безопасни условия на труд, ако не подлежи на по-тежко наказание, се наказва:
	С имуществена санкция или глоба в размер от 1500 до 15 000 лв., а виновното длъжностно лице, ако не подлежи на по-тежко наказание - с глоба в размер от 1000 до 10 000 лв.

	
	
	С глоба от 100 до 500 лв. 

	
	
	С глоба от 20000 лв.


PAGE  
12

